**Indokolás**

**Az önkormányzat vagyonáról és a vagyongazdálkodás szabályairól szóló 29/2012. (IX.14.) önkormányzati rendelet módosításához**

A jogalkotásról szóló 2010. évi CXXX. törvény vonatkozó rendelkezése alapján a jogszabály tervezetéhez a jogszabály előkészítője indokolást csatol.

Jászapáti Városi Önkormányzat Képviselő-testülete a 2019. október 13-i választást követően az alakuló ülésén döntött a bizottsági struktúrájának átalakításáról, így többek között a korábban Pénzügyi, Tulajdonosi és Vagyonkezelői Bizottság új neve Pénzügyi, Gazdasági Bizottság lett. Az önkormányzat vagyonáról és a vagyongazdálkodás szabályairól szóló 29/2012. (IX.14.) önkormányzati rendelet azonban még számos helyen a bizottság régi megnevezését tartalmazza.

A rendelet 14. § (2) bekezdése tartalmazza az önkormányzati vagyon (költségvetési törvényben meghatározott értékhatár feletti) elidegenítésére vonatkozó nyilvános versenytárgyalás közzétételével kapcsolatos szabályokat. A pályázati felhívást a jelenlegi szabályos szerint minimálisan Jászapáti Város honlapján, Jászapáti Város Polgármesteri Hivatala hirdetőtábláján, valamint egy megyei lapban legalább egy alkalommal közzé kell tenni. Jogbiztonsági szempontból azonban célszerű a rendeletben egy közzétételi módot meghatározni, amelyhez egyértelműen kapcsolódhatnak a pályázattal kapcsolatos határidők.

Magyarország Kormánya 2020. március 11. napján a veszélyhelyzet kihirdetéséről szóló 40/2020. (III. 11.) Korm. rendeletével az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvás érdekében Magyarország egész területére veszélyhelyzetet hirdetett.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján veszélyhelyzetben a települési önkormányzat képviselő-testületének feladat- és hatáskörét a polgármester gyakorolja.

Jászapáti, 2020. június 17.

**Farkas Ferenc**

**polgármester**